ອິນເດຍ ເລັ່ງສ້າງຖະໜົນ ໃນຂະນະທີ່ ການປະເຊີນໜ້າກັບ ຈີນ ຍັງມີຢູ່ຕໍ່ໄປ
ໃນພິທີເປີດອຸໂມງ ອາຕາລ ນັ້ນ, ນາຍົກລັດຖະມົນຕີ ອິນເດຍ ທ່ານ ນາເຣັນດຣາ ໂມດີ ໄດ້ກ່າວວ່າ ອຸໂມງດັ່ງກ່າວຈະໃຫ້ການຊ່ວຍເຫຼືອແກ່ກຳລັງທະຫານ. 
ອິນເດຍ ແມ່ນກຳລັງເລັ່ງສ້າງເຄືອຂ່າຍຂອງຖະໜົນໄປສູ່ເຂດຊາຍແດນ ທີ່ມີການຂັດແຍ້ງກັນຂອງເຂົາເຈົ້າກັບ ຈີນ ໃນຂະນະທີ່ການປະເຊີນໜ້າກັນທາງ ທະຫານ ລະຫວ່າງສອງປະເທດດັ່ງກ່າວ ທີ່ໄດ້ເລີ່ມຂຶ້ນໃນເດືອນພຶດສະພານັ້ນ ໄດ້ແກ່ຍາວເຂົ້າສູ່ລະດູໜາວ ຖະໜົນພວກນີ້ຈະເຊື່ອມຕໍ່ຖານທັບໃນເຂດຊາຍແດນ ແລະ ຊ່ວຍສົ່ງກອງກຳລັງທະຫານ ແລະ ເຄື່ອງໃຊ້ທີ່ຈຳເປັນໄປເມືອງ ລາດັກ ໃນພູຫິມາໄລຢ່າງວ່ອງໄວ ແຕ່ໃນຂະນະທີ່ນັກຂ່າວວີໂອເອ ອານຈະນາ ປາຣິສຈາ ລາຍງານຈາກນະຄອນຫຼວງ ນິວ ເດລີ ນັ້ນ, ການພັດທະນາພື້ນຖານໂຄງລ່າງຢ່າງວ່ອງໄວຂອງ ອິນເດຍ ນັ້ນໄດ້ເປັນເຊື້ອໄຟໃຫ້ແກ່ການແຕກແຍກກັບ ຈີນ ເພີ່ມຂຶ້ນ ພຸດທະສອນ ມີລາຍລະອຽດມາສະເໜີທ່ານໃນອັນດັບ ຕໍ່ໄປ ອຸໂມງຍາວເກືອບ 9 ກິໂລແມັດທີ່ຖືກຂຸດຢູ່ກ້ອງພູຫິມາໄລ 3,000 ກວ່າແມັດນີ້ຈະຜ່ານພູທີ່ເຕັມໄປດ້ວຍຫິມະໃນລະດູໜາວ ແລະ ຕັດໄລຍະທາງ 46 ກິໂລແມັດໄປຫາເມືອງ ລາດັກ, ບ່ອນທີ່ກອງກຳລັງ ອິນເດຍ ແລະ ຈີນ ກຳລັງປະເຊີນໜ້າກັນ ທະເລຊາຍທີ່ໜາວເຢັນຂອງເມືອງ ລາດັກ, ເຊິ່ງຕັ້ງຢູ່ເຂດຊາຍແດນ ລະຫວ່າງ ອິນເດຍ ກັບ ຈີນ ທາງພາກເໜືອຂອງ ອິນເດຍ ນັ້ນ, ໄດ້ກາຍເປັນຈຸດທີ່ຮ້ອນແຮງໃນຂະນະທີ່ສອງປະເທດດັ່ງກ່າວໄດ້ປະທະກັນຍ້ອນເຂດແດນທີ່ມີການຂັດແຍ້ງກັນຂອງເຂົາເຈົ້າ ໃນພິທີເປີດອຸໂມງ ອາຕາລ ນັ້ນ, ນາຍົກລັດຖະມົນຕີ ອິນເດຍ ທ່ານ ນາເຣັນ-ດຣາ ໂມດີ ໄດ້ກ່າວວ່າ ອຸໂມງດັ່ງກ່າວຈະໃຫ້ການຊ່ວຍເຫຼືອແກ່ກຳລັງທະຫານ ທ່ານ ນາເຣັນດຣາ ໂມດີ ກ່າວວ່າ “ການເອົາໃຈໃສ່ກັບຄວາມຕ້ອງການຂອງຜູ້ທີ່ປົກປ້ອງປະເທດຂອງພວກເຮົາແມ່ນນຶ່ງໃນບູລິມະສິດຫຼັກຂອງລັດຖະບານນີ້ ” ອຸໂມງສູງເໜືອລະດັບນໍ້າທະເລທີ່ຍາວທີ່ສຸດຂອງໂລກດັ່ງກ່າວ ຈະສາມາດເຄື່ອນ ຍ້າຍກຳລັງທະ ຫານ ແລະ ສິ່ງຂອງຈຳເປັນໄປສູ່ເຂດຊາຍແດນ ຈີນ ໄວຂຶ້ນ ມັນໃຊ້ເວລາ 10 ປີເພື່ອສ້າງແລ້ວສຳ ເລັດ ແຕ່ຕອນນີ້ ອິນເດຍ ແມ່ນກຳລັງລະເບີດພື້ນທີ່ແຄມພູໃນຂະນະທີ່ເຂົາເຈົ້າຣີບເລັ່ງກໍສ້າງຖະ ໜົນເພີ່ມເຕີມ ທ່າມກາງການປະເຊີນໜ້າກັນທາງທະຫານທີ່ຮ້າຍແຮງທີ່ສຸດຂອງເຂົາເຈົ້າກັບ ປັກ ກິ່ງ ໃນຮອບຫຼາຍທົດສະວັດ ສິ່ງດັ່ງກ່າວນີ້ຈະເຮັດໃຫ້ສາມາດເຂົ້າຫາເມືອງ ລາດັກ ທີ່ສຳຄັນໄດ້ຕະຫຼອດປີ, ບ່ອນທີ່ການສົ່ງສະບຽງຕ່າງໆໃນລະດູໜາວແມ່ນຕ້ອງໄດ້ໃຊ້ເຮືອບິນຂົນ, ເວລາທີ່ຖະ ໜົນຫົນທາງທີ່ສຳຄັນຖືກຖົມຢູ່ກ້ອງ ຫິມະໜາ ການກໍ່ສ້າງທີ່ວ່ອງໄວຂອງ ອິນເດຍ ໃນເຂດພູຫິມາໄລແມ່ນນຶ່ງໃນເຫດຜົນທີ່ເຮັດໃຫ້ຄວາມເຄັ່ງຕຶງກັບ ປັກກິ່ງ ຮຸນແຮງຂຶ້ນ ທ່ານ ຫວັງ ເວັນບິນ, ໂຄສົກກະຊວງການຕ່າງປະເທດ ຈີນ ໄດ້ກ່າວວ່າ “ຈີນ ບໍ່ຮັບຮູ້ສິ່ງທີ່ເອີ້ນວ່າ ເຂດແດນສູນກາງແຫ່ງ ລາດັກ, ທີ່ຖືກຕັ້ງຂຶ້ນຢ່າງຜິດກົດໝາຍໂດຍ ອິນເດຍ ພວກເຮົາຍັງຄັດ ຄ້ານການກໍ່ສ້າງໂຄງລ່າງພື້ນຖານສຳລັບຈຸດປະສົງການຄວບຄຸມທາງທະຫານໃນເຂດຊາຍແດນທີ່ມີການຂັດແຍ້ງກັນນີ້ ” ແຕ່ ອິນເດຍ ກໍໄດ້ດຳເນີນໄປໜ້າ, ລັດຖະບານດັ່ງກ່າວໄດ້ເພີ້ມການໃຊ້ຈ່າຍ ກ່ຽວກັບ ໂຄງລ່າງພື້ນ ຖານເຂດຊາຍແດນຂຶ້ນເປັນສອງເທົ່າ ໃນຂະນະທີ່ເຂົາເຈົ້າພະຍາຍາມທີ່ຈະປິດຊ່ອງຫວ່າງກັບເຄືອຂ່າຍຖະໜົນທີ່ໃຫຍ່ກວ່າຂອງ ຈີນ ແລະ ລານຈອດເຮລິຄັອບເຕີ ທ່ານ ຣາເຈັສວາຣີ ປິລລາຍ ຣາຈາໂກປາລານ, ຜູ້ສັງເກດການຈາກມູນນິທິການຄົ້ນຄວ້າ ກ່າວວ່າ “ຄວາມດຸ່ນດ່ຽງລະຫວ່າງກອງທັບ ຈີນ ອິນເດຍ ມັກຈະອຽງໄປທາງ ຈີນ ໂດຍສ່ວນໃຫຍ່, ແລະ ຖ້າພວກເຮົາສາມາດທີ່ຈະອຽງຄວາມດຸ່ນດ່ຽງນັ້ນໄປທາງ ອິນເດຍ, ນຶ່ງໃນວົງຈຳກັດກໍແມ່ນໃຫ້ສ້າງໂຄງລ່າງພື້ນຖານຂອງພວກເຮົາໃຫ້ຖືກຕ້ອງ ບໍ່ດັ່ງນັ້ນ, ພວກເຮົາກໍຈະບໍ່ສາມາດເອົາ ກອງກຳລັງ ແລະ ສິ່ງຂອງທີ່ຈຳເປັນຂອງພວກເຮົາໄປເຂດຊາຍແດນສຳລັບການຕອບໂຕ້ທີ່ວ່ອງໄວ ” ການປະເຊີນໜ້າກັບ ຈີນ ທີ່ໄດ້ເລີ່ມຂຶ້ນໃນລະດູຮ້ອນນີ້ ໄດ້ເນັ້ນໃຫ້ເຫັນເຖິງຄວາມສ່ຽງຂອງ ອິນ ເດຍ ໂດຍບໍ່ມີຂໍ້ຕົກລົງ ກ່ຽວກັບ ການຖອນກອງກຳລັງເທື່ອ, ແລະ ອິນເດຍ ໄດ້ຮີບເລັ່ງສົ່ງສິ່ງຂອງທີ່ຈຳເປັນ ແລະ ປືນໃຫຍ່ໄປເມືອງ ລາດັກ ກ່ອນລະດູໜາວ ທ່ານ ຣາເຈັສວາຣີ ໄດ້ກ່າວວ່າ “ຂ້າພະເຈົ້າບໍ່ຄິດວ່າ ອິນເດຍ ມີທາງເລືອກອື່ນຫຼາຍ, ສະນັ້ນພວກເຮົາຈຶ່ງໄດ້ຂະຫຍາຍການສົ່ງສິ່ງຂອງພວກເຮົາໄປໃນລະດູໜາວໃນແງ່ຂອງ ອາຫານ, ລູກປືນ, ແລະ ທຸກສິ່ງໄປເຂດຊາຍແດນ ສະນັ້ນພວກເຮົາກຳລັງພິຈາລະນາວ່າ ມັນຈະເປັນການຕໍ່ສູ້ກັນທີ່ຍາວ ” ໃນຂະນະທີ່ມັນຈະໃຊ້ເວລາເພື່ອສ້າງຖະໜົນພວກນີ້ໃຫ້ແລ້ວສຳເລັດ, ອິນເດຍ ຫວັງວ່າເຂົາເຈົ້າຈະປັບປຸງຄວາມສາມາດຂອງເຂົາເຈົ້າໄດ້ຢ່າງຫຼວງຫຼາຍ ເພື່ອປົກປ້ອງເຂດຊາຍແດນທີ່ມີການຂັດແຍ້ງກັນ ທີ່ໄດ້ກາຍເປັນການເອົາແນ່ບໍ່ໄດ້